《沁园春 港口别方思道二阕 其一》
明代·夏言

千里故人，一尊江上，笑口同开。念毛坞新巢，梦魂空到，麓堂旧约，舟楫仍回。

骢马南行，彤扉北望，恋阙心悬碧水隈。清宵立，见中天奎壁，光动三台。

如公海内名魁。有七步、风流八斗才。况此日词林，真堪妙选，他年麟阁，预卜先阶。

沙燕留人，潭花送客，把手高歌一快哉。苍生望，好大施霖雨，遍沃蒿莱。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。